**LUONNOS 3.6.2022**

**Valtioneuvoston asetus positiiviseen luottotietorekisteriin talletettavista tiedoista**

Valtioneuvoston päätöksen mukaisesti säädetään positiivisesta luottotietorekisteristä annetun lain (xx/2022) 33 §:n nojalla:

**1 §**

Positiivisesta luottotietorekisteristä annetun lain (xx/2022) 7 §:n 2 momentin 1 kohdassa tarkoitetuksi luoton käyttötarkoitukseksi talletetaan positiiviseen luottotietorekisteriin jokin seuraavista:

1. asuntoluotto;
2. asuntoluotto ensiasunnon hankkimiseksi;
3. asuntoluotto vapaa-ajanasunnon hankkimiseksi;
4. asuntoluotto sijoitusasunnon hankkimiseksi;
5. elinkeinotoimintaa varten otettu luotto;
6. opintolaina;
7. kulutusluotto;
8. muu luotto.

Poiketen siitä, mitä 1 momentissa säädetään, positiivisesta luottotietorekisteristä annetun lain 17 §:ssä tarkoitetun saatavan käyttötarkoitukseksi ilmoitetaan opintolainan takaussaatava.

Edellä 1 momentin 1-4 kohdassa asuntoluotolla tarkoitetaan kuluttajansuojalain (38/1978)) 7 a luvun 3 §:n 1 momentin 2 kohdassa tarkoitettua asuntoluottoa sekä lisäksi sellaista asuinhuoneiston, asuinkiinteistön tai asuinrakennuksen peruskorjausta varten myönnettyä luottoa, joka on luottolaitostoiminnasta annetun lain (610/2014) 15 luvun 11 §:n 1 momentin mukaan otettava huomioon mainitussa pykälässä tarkoitetun enimmäisluototussuhteen laskennassa.

**2 §**

Positiivisesta luottotietorekisteristä annetun lain 7 §:n 2 momentin 2 kohdassa tarkoitettuna luoton lyhennystapana voidaan positiiviseen luottotietorekisteriin tallettaa:

1. tasalyhennys;
2. kiinteä tasaerä;
3. annuiteetti;
4. tieto siitä, että luotto maksetaan takaisin yhdessä erässä,
5. tieto siitä, että luoton viimeinen maksuerä on huomattavasti muita maksueriä suurempi;
6. muu lyhennystapa.

**3 §**

Positiivisesta luottotietorekisteristä annetun lain 8 §:n 3 kohdassa tarkoitettuna koron määräytymisperusteena voidaan positiiviseen luottotietorekisteriin tallettaa:

1. euriborkorko;
2. luotonantajan itsensä määrittämä viitekorko;
3. muu vaihtuva korko;
4. kiinteä korko;
5. koroton.

**4 §**

Positiivisesta luottotietorekisteristä annetun lain 8 §:n 6 kohdassa tarkoitettuna koron määräytymisperusteena kiinteän koron jakson päättymisen jälkeen voidaan positiiviseen luottotietorekisteriin tallettaa:

1. euriborkorko;
2. luotonantajan itsensä määrittämä viitekorko;
3. muu vaihtuva korko;
4. koroton.

**5 §**

Positiivisesta luottotietorekisteristä annetun lain 9 §:n 2 kohdassa tarkoitettuna vakuuden tyyppinä voidaan positiiviseen luottotietorekisteriin tallettaa:

1. asunto-omaisuus;
2. osamaksukaupan kohde;
3. muu irtain omaisuus;
4. henkilötakaus;
5. valtiontakaus;
6. muu takaus;
7. muu vakuus.

Edellä 1 momentin 1 kohdassa asunto-omaisuudella tarkoitetaan kuluttajansuojalain 7 a luvun 3 §:n 1 momentin 1 kohdassa tarkoitettua asunto-omaisuutta.

**6 §**

Tämä asetus tulee voimaan päivänä kuuta 2022.